**ብሕጊ ዘይምቕያድ ሳዕበኑ ሓደገኛዩ፡**

ጽኑዕ መትከል ዱልዱል ሓድነትና፡ ንጹር ጉዕዞ ሓያል መኸተና፡ ቀደም ነይተሰብረ ሕጂውን የለን ዝስዕሮ ቃላትና፡ ባድመ ንፈልጥ ምዃና መሬትና።

እቶም ብሓሶት ስዩም መስፍን ዘምልኹ፡ ብውዲት ወያነ ዝተማረኹ፡ ባድመ ናትናያ ኢሎም እንተጨርሑ፡ ገመል ኤርትራ ኣሎ ኣይገድፍን ስርሑ።

ብሕጊ ዘይቅየድ ፋሉል ተግባራት፡ ህዝቢ ንምድንጋር ዝግበር መናወራት፡ ቀደም ጥፉሻት ሕጂውን ሱዑራት፡ ጉዕዞኹም ጀሙሩ ኪዱ ንዓዲ ግራት።

መሬት ዘሚትካ ናይ እዳማትካ፡ ኣይወጽእን ኢልካ እንተሓንገድካ፡ ሳዕበኑ ገምግም ዳሕራይ ከይገደካ፡ ልውህነት ኤርትራውያን ከይዕጸወካ።

ኣሕዋት ኢና ዝብል ናይ ሸፈጥ ቃላት፡ ማኣዝኖም ዘይሓዙ ቀናናት ፊደላት፡ ኣግኣዚያን ደረስቱ ናይ ሰይጣን ሃዋርያት፡ ንኣንድነታውያን ኣይጠቐመን ኣብ ሱሳታት፡

ዝበሰለ ቅጫ ዝለውስ ለዋሲ፡ ተኽሊ ክቡቁል ዝደሊ ብዘይ ፈልሲ፡ ብዘይ ጥይት ዝትኩስ ዓሻ ቶኳሲ፡ እንኳንዶ ክቐትል ጽንጽያ ኣየንፍርን ናይ ብረቱ ድምጺ።

ባድመ ቅሰኒ ውዱእዩ እቲ ፍርዲ፡ ሕጊ ወሲኑዎ ምዃንኪ ኤርትራዊት ዓዲ፡ ዘዕገርግር እንተሎ ወጺኡ ካብ ቀይዲ፡ ንርእሱ ገደዶ ዘታልል ንመጻኢ ትውልዲ።

ኤርትራዊ ዓቕሊ ዘይብሉ መዘና፡ ዓሰርተ ሸውዓተ ዓመት ስለ ሰላም ተጸቢና፡ ድኽመት ጌሮም ዝቖጽሩዎ እንተልዮም ንትዕግስትና፡ ኣይምሰሎም ንህብ ቅንጣብ ካብ መሬትና።

ልቢ ግበሩ በልዎም ነቶም ዝሃውተቱ፡ ካሕሳ ይግብኣኒ ዝብል እንተሎ ይሕተት ንወየንቱ፡ ካብ መሬት ኤርትራ ምውጻኣ ግን ኣኺሉዩ ሰዓቱ፡ ናይ ጎደና ጫውጫው ኣይቅይሮን ክውንነቱ።

ኣሕዋት ኢና ዝብል ናይ ሓሶት መርሆ፡ ሎሚ ኤርትራዊ የለን እዚ ዘገርሆ፡ ኣንጊህና ንልምዓት ንወፍር ከይነቀወ ደርሆ፡ መሬትና ምዃኑ ሕጊ ስለ ዘብረሆ።

ኣንቱም ተጋሩ ተታሊልኩም ብህወሓት፡ ሕጊ ምስ ተፈርደ ኣይውጻእን ካብ ስነስርዓት፡ ዘይናትካ ናተይ ምባል የብሉን ብቕዓት፡ እንትርፎ ካልእ ሽግር ምፍጣር ኣብ ልዕሊ ዉጹዓት።

ኤርትራዊ መሪሕነት ይሰማዕካ ኩርዓት፡ ንኹሉ በጺሕካዮ ብህድኣት ብትብዓት፡ ዓይነን ደም ነቢዑ እተን ከድዓት፡ ቀጽል ኩዕዞኻ ምርሓና ኣብ ጎደና ልምዓት።

ነባሪ ዝኽሪ ንሰማእታትና፡ ዓወት ንሃፋሽ፡ ገብረንጉስ መስመር ሰነ 14, 2018.